"Ma fhimtx għaliex knejjes magħluqa tqabblu ma' supermarkets miftuħin" – Dr Alfred Sant Ritratt: ROGER AZZOPARDI L-Ewroparlamentari Dr Alfred Sant qal li ma jistax jifhem għaliex fl-omelija ta' Ħamis ix-Xirka ta' Mons. Arċisqof Charles J. Scicluna l-kwistjoni tal-knejjes "magħluqa" tqabblet mas-supermarkets li baqgħu miftuħa. Fuq il-paġna tiegħu ta' Facebook, Dr Sant qal li minn kif ġiet rapportata l-omelija wieħed jifhem li l-Knisja Kattolika qed tintlaqat ħażin ħafna mill-Covid-19. Sostna li d-divjet għal laqgħat bejn ħafna nies "jattakka" forsi l-aħħar għodda li l-Knisja baqagħlha biex teżerċita l-influwenza tagħha. Dr Sant kompla jgħid li matul is-snin, bis-sekularizzazzjoni li baqgħet għaddejja, ħafna mill-mezzi li bihom il-Knisja kienet teżerċita kontroll soċjali, (jew spiritwali jekk wieħed jippreferi l-kelma), tneħħew jew spiċċalhom is-saħħa. "Il-funzjonijiet reliġjużi biss baqa' biex fihom jitwassal b'mod kapillari u mifrux il-messaġġ tal-Knisja. U dawn – inkluż funerali – ilhom sena u aktar mqassra jew imħassra. "Ċara li trasmissjonijiet ta' ċerimonji reliġjużi bir-radjo, TV u internet mhux qed ikollhom effett qawwi biżżejjed – jidher li l-metodi Kattoliċi ma tantx jistgħu jsegwu s-suċċess tat-tele-evanġelisti Amerikani fil-mod kif dawn firxu l-udjenzi u s-sejħiet tagħhom," qal Dr Sant li tenna li jekk il-Covid-19 tibqa' magħna, id-dannu lill-Knisja se jibqa' jikber.